 NA MWANGI MUIRURI  MUUNGANO wa polisi waliostaafu nchini umeelezea kutoridhishwa na tabia za vigogo kikosini kuhangaisha maafisa wa ngazi za chini, baadhi ya visa vinavyotajwa vikiwa makosa madogo.   Kulingana na muungano huo, baadhi ya wakubwa katika vituo vya polisi wanakimbilia kufungulia mashtaka wadogo wao katika kesi ambazo hazihitaji kunenepeshwa. Hatua hiyo imekuwa mtindo, inayofasiriwa kama njia kuhangaisha walalahoi. “Baadhi ni makosa ambayo yangesuluhishwa kupitia ushauri nasaha,” Bw Cyrus Njeru, mwenyekiti wa muungano huo akasema. Akionekana kushangazwa na tabia hiyo, Bw Njeru, 76, alisema mamia ya kesi za kipuuzi kama migogoro ya kimapenzi, kuongea vibaya kwa wakubwa, ulevi, kuchelewa kazini na hata kula hongo kidogo wakati wakubwa wanaishabikia ikiwa kubwa, zimejaa kortini. Alisikitika kwamba wakubwa wa polisi wamejiangazia kama walio mbioni kushindana “ni nani atahangaisha wadogo wengi zaidi”. “Utadhania kuna tuzo za kuaibishana ndani ya polisi. Mdogo akifanya jambo ndogo tu la kusuluhishwa katika stesheni, unapata amekamatwa na taarifa ya makosa yake kutumwa kwa mitandao ya kijamii na vyombo vikuu vya habari ili makali ya dhuluma yaume zaidi”. Baadhi ya maafisa tuliozungumza nao walisema kwamba uhasama wa vitengo, pia huzidisha visa hivi vya aibu. “Kwa mfano, kitengo cha Uchunguzi wa Makosa ya Jinai (DCI) huwa na dhana kwamba ndicho kilicho na akili nyingi sana ndani ya huduma ya polisi na huwa kinafungulia maafisa wa kazi za ujumla kesi kortini kiholela,” akasema mmoja wa maafisa katika kituo cha polisi cha Kaunti ya Nairobi. Wengine ambao hulenga maafisa wa polisi ni walio katika kitengo cha kupambana na ufisadi, huku wanaolinda watu mashuhuri wakisemwa kuwadharau maafisa nyanjani wakati wa ziara za wakuu hao mashinani. Mwingine katika kituo cha polisi Murang’a alisema kwamba wakubwa huwa hawana kazi nyingi ya kufanya na doria zao huwa kwa wadogo wakisaka wa kushtaki. “Wakubwa hao pia huwa na baadhi yao wafisadi ambao wanatufungulia kesi hata ya uongo ili tuwahonge watunusuru. “Kazi ya polisi imejaaliwa wakubwa wengi wa wivu, kinyongo…Ukatili na hata ushetani…Hali si hali,” akateta afisa mwingine. Bw Njeru alisema kwamba maafisa wa polisi wakipendana ndani ya stesheni na wakosane kiasi cha kuzua vurumai wanapaswa kushughulikiwa kama binadamu wengine. “Majuzi, niliamkia kisa ambapo maafisa wawili katika Kaunti ya Kakamega na waliokuwa wakiishi kama wapenzi ndani ya nyumba moja walikosana,” akasema. Bw Njeru alisema kwamba wawili hao ni wa ngazi ya chini kabisa – ya Konstebo na mwanamume alikerwa na suala fulani kiasi kwamba alitoka na nguo zake na akachoma sehemu moja ya gari lao. “Badala ya wapenzi hao wapewe ushauri wa kimapenzi, wakubwa walikimbia kumkamata mwanamume na wakaandaa taarifa ambayo kwa sasa imejaa kwenye mitandao ya kijamii ikiwa na majina na nambari za simu za mshukiwa,” akasema. Alisema huo ni ujinga ndani ya Huduma ya Polisi Nchini (NPS) ambao unapaswa kukomeshwa. [email protected]     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  